L’Ajuntament de Sagunt dedica 10.000 euros a la promoció social del valencià
13 de juny 2018

![Imagen 1](/media/53gk0vxx/63-_adhesiu_establiments_cuerpo.jpg)

L’Ajuntament de Sagunt, per mitjà del Gabinet de Promoció del Valencià, continua, des de l’any 2004, amb la convocatòria anual de les ajudes al foment social de la llengua en l’àmbit associatiu i en el sector econòmic de Sagunt.

Fins al 5 de juliol (inclòs) estarà obert el termini per a la presentació dels projectes, que seran avaluats i baremats per a l’atorgament de les ajudes. Cap recordar que cada entitat pot presentar un màxim de dos projectes i que cadascun d’ells ha de tindre un cost no inferior als 300 € per poder participar en el procés de concurrència competitiva.  

La Junta de Govern Local del 18 de maig va aprovar esta convocatòria per un valor global de 10.000 €, destinats a les associacions sense ànim lucratiu que participen en el procés social de normalització lingüística amb les seues accions i a les empreses i autònoms que fan que el valencià estiga més present en el dia a dia.  

Entre les accions subvencionables a les associacions s’inclouen els programes de caràcter formatiu, informatiu o de sensibilització com ara cursos d’ensenyament del valencià destinats a persones adultes (activitat prioritària), la retolació de la seu de l’entitat i les despeses d’impressió de documentació administrativa, fullets informatius de les activitats, catàlegs, llibres, cartells, revistes, tant en format paper com digital (CD o DVD). Pel que fa al sector empresarial, són susceptibles d’ajuda la retolació, la publicitat volandera, la documentació administrativa i el material d’embalatge, tots íntegrament en valencià.  

El departament encarregat de gestionar estes subvencions –que són atorgades des de fa 15 anys– és el Gabinet de Promoció del Valencià, el qual regeix José Mnuel Tarazona y que treballa per fer realitat el desig ciutadà de fer normal l’ús de la llengua pròpia dels valencians.​  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-dedica-10-000-euros-a-la-promocio-social-del-valencia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-dedica-10-000-euros-a-la-promocio-social-del-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-dedica-10-000-euros-a-la-promocio-social-del-valencia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-dedica-10-000-euros-a-la-promocio-social-del-valencia/)